41
प्रमुख संगीतकारलाई। दाऊदको भजन।
1 एकजना मानिस जसले गरीब मानिसहरूलाई सफल हुनमा सघाउँछ,
त्यसैले धेरै आशीर्वादहरू पाउनेछ।
जब सकंट आँउछ परमप्रभुले त्यस मानिसलाई बचाउनु हुन्छ।
2 परमप्रभुले त्यस मानिसलाई रक्षा गर्नुहुनेछ र उसको जीवन बचाउनु हुनेछ।
त्यो मानिस पृथ्वीमा धन्य हुनेछ।
परमेश्वरले त्यस मानिसका शत्रुहरूद्वारा ध्वंश हुन दिनु हुनेछैन।
3 जब त्यो मानिस रोगी हुन्छ र ओछ्यानमा पर्छ, परमप्रभुले उसलाई बल दिनु हुनेछ।
त्यो मानिस बिमार हुन सक्छ, तर परमप्रभुले उसलाई निको पार्नु हुनेछ।
4 मैले भने, “हे परमप्रभु, मप्रति अनुग्रह गर्नु होस्।
मैले तपाईंको विरूद्ध पाप गरें, तर मलाई क्षमा दिनुहोस् र निको पार्नु होस्।”
5 मेरा शत्रुहरूले मेरो विषयमा अप्रिय कुराहरू गरे।
तिनीहरूले भनिरहेका छन्, “ऊ कहिले मर्नेछ र विस्मृत हुनेछ?”
6 मानिसहरू मलाई हेर्न आउँछन्।
तर तिनीहरूले वास्तवमा के सोचिरहेछन् तिनीहरू भन्दैनन्।
तिनीहरू खाली मबाट केही समाचारहरू मात्र लिन आउँछन्,
अनि तिनीहरू जान्छन् र मेरो विषयमा उडन्ते कुराहरू फिंजाउँछन्।
7 मेरो विषयमा शत्रुहरूले परस्परमा कानेखुसी गर्छन्।
तिनीहरूले मेरो विरूद्ध षड्‌यन्त्रहरू गरिरहेछन्।
8 तिनीहरू भन्छन्, “उसले केही भूल काम गर्यो
त्यसैले गर्दा ऊ बिमारी भयो।
हामी आशा गर्छौं तिनी कहिल्यौ निको हुनेछैनन्।”
9 मेरो प्रिय साथीले मसँगै खायो। म उसलाई भरोसा गर्थे।
तर अहिले, ऊ मेरो विरूद्धमा बागी भएकोछ।
10 यसैले, हे परमप्रभु, दया गरेर मप्रति कृपा गर्नु होस्।
मलाई उठाउनु होस् अनि म तिनीहरूको ऋण चुक्ता गर्नेछु।
11 हे परमप्रभु, शत्रुहरूलाई ममाथि आघात गर्न नदिनुहोस्।
तब म जान्ने छु तपाईंले तिनीहरूलाई ममाथि आघात गर्न पठाउनु भएन।
12 म निर्दोष थिएँ र तपाईंले मलाई सघाउनु भयो।
तपाईं मलाई उठ्न दिनुहोस र सदा तपाईंको सेवा गर्नपाऊँ।
13 परमप्रभु, इस्राएल का परमेश्वर धन्य हुनु हुन्छ!
उहाँ सधैं हुनुहुन्थ्यो, अनि उहाँ सधैं हुनुहुनेछ।
आमेन, आमेन।