19
1 परमेश्वरले मलाई भन्नुभयो, “तिमीले इस्राएलको नेताहरूको विषयमा दु:खको गीत गाउनु पर्छ:
2 “ ‘कस्तो सिंहिनी तिम्री आमा?
ऊ सिंहहरू बीच एउटा सिंहिनी थिई।
ऊ जवानसिंहहरूको बीच ढल्केर बस्थी
अनि आफ्नो डमरूहरूलाई हुर्काउने गर्थी।
3 ती डमरूहरूमध्ये एउटालाई त्यसले हुर्काई।
त्यो एउटा शक्तिशाली बलियो सिंह बनियो।
त्यसले शिकार गर्न सिक्यो।
त्यसले एउटा मानिसलाई मार्यो अनि खायो।
4 “ ‘जाति-जातिहरूले त्यसले गर्जेको सुने
अनि तिनीहरूले त्सलाई आफ्नो जालमा फँसाए।
तिनीहरूले त्यसको मुखमा बल्छी लगाए
अनि जवान सिंहलाई मिश्र देशमा लिएर आए।
5 “ ‘आमा सिंहिनीलाई आशा थियो कि त्यो डमरू प्रमुख बन्नेछ।
तर अहिले तिनका सबै आशा हराए।
यसकारण आफ्नो डमरूहरू मध्ये उसले अर्को एउटा लिई।
त्यसलाई उसले एउटा सिंह हुने प्रशिक्षण दिई।
6 त्यो जवान सिंहहरूसँग शिकार गर्न गयो।
त्यो जवान सिंह एउटा बलवान सिंह भयो।
उसले आफ्नो शिकार पक्रन सिक्यो।
उसले एउटा मानिस मार्यो अनि त्यसलाई खायो।
7 उसले महलहरूमा आक्रमण गर्यो, उसले शहरहरू नष्ट पार्यो।
त्यो देशको प्रत्येक मानिस त्यति बेला साह्रै डराउँथे जतिबेला त्यसको गर्जन सुन्थे।
8 त्यसपछि उसको चारैतिर भएका राष्ट्रहरूले जाल फिँजाए
अनि तिनीहरूले त्यलाई खाल्डामा पारे।
9 तिनीहरूले त्यसलाई खोरमा हाले अनि बन्द गरिदिए।
तिनीहरूले त्यसलाई आफ्नो जालमा बन्द गरे
यसप्रकारले तिनीहरूले त्यसलाई बाबेलको राजाकहाँ लिएर गए।
अब त्यसको गर्जन तिमीहरूले,
इस्राएलको पर्वतमा सुन्नेछैनौ।
10 “ ‘तिम्री आमा पानीको छेउको
दाखको बोट जस्तै थिई।
त्योसँग प्रशस्त पानी थियो।
यसकारण त्यसले फल लाग्ने हाँगाहरू उत्पन्न गरी।
11 त्यसपछि उसले एउटा ठूलो हाँगा उत्पन्न गर्यो,
त्यो हाँगा टेक्ने लौरो जस्तो थियो।
त्यो हाँगा राजाको राजदण्ड जस्तो थियो।
बोट अग्लो अनि अग्लो हुँदै गयो।
यसको धेरै हाँगाहरू थिए अनि त्यसले बादलहरू छुन थाल्यो।
12 तर बोटलाई जरैसँग उखेलिदियो,
अनि त्यसलाई जमीनमा फ्याँकि दियो।
गरम पूर्वीय बतास चल्न थाल्यो अनि त्यसको फलहरू सुकाई दियो,
शक्तिशाली हाँगाहरू भाँचिए अनि त्यसलाई आगोमा फ्याँकि दियो।
13 “ ‘तर त्यो दाखको बोट अब मरूभूमिमा रोपियो,
यो एकदमै सुक्खा र पानी नभएको ठाउँ थियो।
14 विशाल हाँगामा आगो फैलियो,
आगोले त्यसको हाँगाहरू र फलहरू भस्म पारयो।
यसकारण, कुनै हाँगाको शक्तिशाली लौरो रहेन।
कुनै राजाको राजदण्ड थिएन।’
यो मृत्युको बारेमा दु:खको गीत थियो अनि यो मृत्युको बारेमा दु:खको गीतको रूपमा गाइयो।”