99
1 परमप्रभु नै राजा हुनुहुन्छ,
यसैले सारा जातिहरू डरले काम्छन्।
परमेश्वर राजा सरह करूब स्वर्गदूतहरूमा बस्नु हुन्छ।
यसैले सारा संसार डरले काम्दछ।
2 सियोनमा परमप्रभु महान् हुनुहुन्छ!
उहाँ सम्पूर्ण मानिसहरूमाथि महान् अगुवा हुनुहुन्छ।
3 सारा मानिसहरूले तपाईंको नाउँको गुण-गान गरून्।
परमेश्वरको नाउँ विस्मयकारक छ।
परमेश्वर पवित्र हुनुहुन्छ।
4 शक्तिशाली राजाले न्याय मनपराउनु हुन्छ।
परमेश्वर, तपाईंले मंगलमयता बनाउनु भयो।
तपाईंले याकूबमा धार्मिकता र निष्पक्षता ल्याउनुभयो।
5 परमप्रभु हाम्रो परमेश्वरको प्रशंसा गर
अनि उहाँको पवित्र पाउदानमा* दण्डवत गर।
6 मोशा र हारून उहाँका केही पूजाहारीहरू मध्ये थिए।
तिनीहरू मध्ये शमूएल हुन जसले परमेश्वरको नाम पुकारे।
तिनीहरूले परमेश्वरलाई प्रार्थना गरे,
अनि उहाँले तिनीहरूलाई जवाफ दिनुभयो।
7 परमेश्वर अग्ला बादलबाट बोल्नु भयो।
तिनीहरूले उहाँको विधिहरू पालन गरे
अनि परमेश्वरले तिनीहरूलाई नियम प्रदान गर्नुभयो।
8 हे परमप्रभु हाम्रा परमेश्वर, तपाईंले तिनीहरूको प्रार्थनाको जवाफ दिनुभयो।
तपाईंले आफू क्षमादायी परमेश्वर अनि नीच काम गर्ने मानिसहरूलाई
दण्ड दिनेको रूपमा दर्शाउनु भयो।
9 हाम्रा परमप्रभु परमेश्वरको प्रशंसा गर।
हाम्रो परमेश्वर साँच्चि नै पवित्र हुनुहुन्छ।
उहाँको पवित्र पर्वत तर्फ दण्डवत् गर।
* 99:5 पाउदान पाउदान मन्दिर तर्फको अर्थ हो।